Familie van oorlede voetganger glo gevind | Netwerk24
Familie van oorlede voetganger glo gevind
'n Polisieskets van die oorledene.
Nadat 'n polisieskets van 'n voetganger wat in 2019 naby Langebaan raakgery is en gesterf het verlede week in Weslander geplaas is, is die oorledene se familie moontlik opgespoor.
Meer as 'n jaar ná die vrou se dood het die polisie steeds nie geweet wie sy is en waar om haar familie in die hande te kry nie.
'n Vrou wat via die riemtelegram van die skets in die koerant gehoor het, het vandeesweek vir Weslander gekontak en gevra dat die skets na haar gestuur word, want sy glo dis haar niggie wat ná 'n stryery verlede jaar glo weer net "weggeloop het".
Die oorlede vrou se ma wat die skets gesien het, is oortuig dis haar dogter wat weggeraak het.
Kapt. Christo de Wet, woordvoerder van Langebaan-polisie, het bevestig dat die genoemde familie met die polisie kontak gemaak het nadat hulle die skets gesien het.
"Dis waarskynlik sy, maar die vrou is reeds begrawe en ons moet nou bepaal hoe ons moet voortgaan met 'n amptelike identifikasieproses," het De Wet oor die verloop van die uitkenningsprosedure verduidelik.